แบงก์ระดมปล่อยกู้ซอฟต์โลนอุ้มเอสเอ็มอี
แบงก์เตรียมร่วมซอฟต์โลนของสมาคมธนาคารไทย พร้อมรุกออกแคมเปญช่วยลูกค้าเอสเอ็มอีเพิ่มเติม
8 ส.ค. 2559

แบงก์เตรียมร่วมซอฟต์โลนของสมาคมธนาคารไทย พร้อมรุกออกแคมเปญช่วยลูกค้าเอสเอ็มอีเพิ่มเติม
นางอรนุช อภิศักดิ์ศิริกุล ประธานเจ้าหน้าที่บริหารกลุ่มทิสโก้ เปิดเผยว่า ธนาคารจะเข้าร่วมโครงการปล่อยสินเชื่อดอกเบี้ยต่ำ (ซอฟต์โลน) วงเงิน 1 หมื่นล้านบาท ของสมาคมธนาคารไทย โดยจะสำรวจความต้องการจากลูกค้าก่อน เพื่อเตรียมข้อมูลและเริ่มปล่อยสินเชื่อได้ตั้งแต่วันที่ 15 ส.ค.นี้
สำหรับลูกค้าเอสเอ็มอีที่ทิสโก้ดูแลจะมีขนาดใหญ่ ประเภทที่เกี่ยวข้องกับรถบรรทุกรับเช่า (ฟรีด) และธุรกิจขนส่ง(โลจิสติกส์) ซึ่งธนาคารไม่พร้อมที่จะดูแลเอสเอ็มอีรายเล็กๆ เนื่องจากบริหารยากและมีความเสี่ยงสูง
นายบุญทักษ์ หวังเจริญ ประธานเจ้าหน้าที่บริหาร ธนาคารทหารไทย กล่าวว่า ธนาคารจะเข้าร่วมซอฟต์โลนของสมาคมธนาคารไทย 1 หมื่นล้านบาท และยังมีแผนออกสินเชื่อเอสเอ็มอีเพิ่มเติม เพื่อเป็นทางเลือกในการช่วยเหลือลูกค้าในช่วงครึ่งปีหลัง โดยสัดส่วนสินเชื่อเอสเอ็มอี6 เดือนแรกของธนาคารทรงตัว เพราะธนาคารมีการปรับเกณฑ์การปล่อยสินเชื่อให้มีความรัดกุมมากขึ้น มีวิเคราะห์ความสามารถของลูกค้าผ่านสถิติทางบัญชี ซึ่งธนาคารจะนำมาใช้คู่กับการออกสินเชื่อใหม่ตาม พ.ร.บ.หลักประกันทางธุรกิจ เพื่อเสริมสภาพคล่องให้ลูกค้า
สำหรับเงื่อนไขการปล่อยกู้ซอฟต์โลนของสมาคมธนาคารไทย จะให้กู้รายละไม่เกิน 2 ล้านบาท คิดอัตราดอกเบี้ย 4% เป็นเวลา 2 ปี หลังจากนั้นคิด MRR